amanoisuno/poetBack huggingface dataset:
蔡仲遠內翰出虢州劉龍圖所寄詩因次其韻 韋驤 
暫離翰苑出南州，匼匝金覊絡馬頭。泉石清幽爲己物，耕桑勤苦共民憂。筆驅滯事如飛電，語決塵緣似破漚。內閤舊交詩遠寄，心期猶未許裴休。
和仲遠留題方鋭長老方丈 韋驤 
當知迷悟不相因，舉手如何拂鑑塵。試問禪翁住方丈，近來多少晚參人。
又和仲遠答鋭長老二首  其一 韋驤 
庭柏經霜色半黄，暫安禪室意陽陽。高懷洞見人間世，鳬鶴紛紛自短長。
又和仲遠答鋭長老二首  其二 韋驤 
山前旌劍弄晴光，瞻謁裴回殿角香。却坐靈堂問禪伯，莫持迂論作金湯。
送周開祖赴闕引對 韋驤 
君繇雁蕩解官時，我亦琅邪受代歸。邂逅故鄉方道舊，逡巡行舸又成違。十年離合都如夢，千里衝蒙勿自欷。况是楓庭將奏課，好攄奇藴動恩輝。
和鄧温伯內翰九月七日約遊北高峰 韋驤 
幸奉清遊入翠微，陰雲漏日照旌旗。登高預整孟嘉帽，訪古閒尋白傅詩。桂子正傳飄岝峉，菊英先喜泛瑠璃。公歸留宿湖山暮，恐誤郊關竹馬兒。
用别韻再和 韋驤  泰山
岱嶽參天十八盤，當年旌旆許追攀。兹遊况近重陽節，何幸還陪一日閒。陟巘舍車登岌岌，愛泉持酒聽潺潺。玉堂健筆成高詠，欲和臨池恨思慳。
和温伯道舊見寄 韋驤 
憶隨星騎按膠東，屢說餘杭氣象雄。今日共爲鄉里慶，看公雙擁旆旌紅。回環山水仙壺外，高下樓臺畫幅中。剩把豪篇傳美概，免教清話又成空。
又和九日有懷見寄 韋驤 
九日風光不可辜，更堪瀟灑在江隅。興如藍水真能適，詩比齊山亦自娱。莫向三秋悲齒髪，須將一醉等賢愚。酒闌忽憶膠東路，跋馬隨軒望上都。
致政孫朝請過故里爲五老之會 韋驤 
榮參天上列星躔，閒向人間作地仙。故里相逢十華鬢，一時同會五高年。圖傳略過商山叟，齒序幾齊洛宅賢。有子奉觴公最美，繡衣使者綵衣鮮。
胡巨源郎中挽詞三首  其一 韋驤 
官榮符列宿，政術妙專城。未盡平生藴，俄從長夜行。坦情歸浩蕩，爽氣入清明。獨有南州俗，空傳遺愛聲。
胡巨源郎中挽詞三首  其二 韋驤 
語論常驚座，精神迥照人。中途多坎壈，久疾遂湮淪。彷彿朱輪改，裴回畫翣新。秋風入哀挽，行路亦傷神。
胡巨源郎中挽詞三首  其三 韋驤 
汲守卧猶治，馮郎髪半華。冥鴻方避弋，美玉已埋砂。露濕銘旌重，風隨輓紼斜。九原無甚恨，嗣子善傳家。
汴上簡陳成伯學士 韋驤 
除書何日到宣城，水驛迢迢引旆旌。千里謳謡猶在耳，雙溪風月豈忘情。行庖薦玉淮魚美，坐席浮香楚醴清。何幸舊遊衰晚者，得隨舟尾共修程。
次韻答所和 韋驤 
蒼茫雲水度淮城，檣影聯聯注羽旌。汴泗幸隨行舸末，瀟湘况重故人情。晨征共濟襟懷豁，夜泊交談氣味清。應有高篇思宛句，可無美酎繼烏程。
和見寄 韋驤 
公到蓬瀛十五春，我猶碌碌似輕身。自忻今日旌軒遇，却憶當年研席親。高論聳聽多皦皦，孤衷懶叙且循循。試將輩學樽前數，白髪相逢有幾人。
和丹陽守許仲途朝議春深飲會即席二首  其一 韋驤 
寶爐香穗戰春寒，四座融怡極日懽。且樂杯觴隨水曲，莫愁煙雨滿江干。首題詩句争傳詠，欲插花枝更細看。衆客爲公須一醉，何妨倒著接䍦冠。
和丹陽守許仲途朝議春深飲會即席二首  其二 韋驤 
疑怪和風却暮寒，華堂賓主正酣歡。人間高會真難偶，身外浮名豈足干。綠螘泛杯春可吸，紅英近燭夜宜看。梁塵莫逐歌聲轉，只恐紛紛撲醉冠。
勸酒 韋驤 
二月已破三月來，青春白日映樓臺。勸君更飲一杯酒，一月人生笑幾迴。
離丹陽 韋驤 
人從北固山前去，雲水蒼茫日向西。今夜渡江何處宿，楊花落盡子規啼。
惜花 韋驤 
東風吹園雜花開，不忍虚擲委黄埃。且來相就飲一斗，漸老逢春能幾迴。
和陳成伯小飲 韋驤 
布素平生友，如公乃達人。相逢臨遠水，累歲望清塵。萬語難窮意，三杯且混真。鵬鷦各飛舉，同是未歸身。
再和 韋驤 
百丈卷河濱，相歡席上人。香飄清近水，歌動净無塵。良會誠難必，開懷好任真。心期在他日，湖海共閒身。
再和陳成伯見寄集句三首 韋驤 
兩篇藻思敵青春，開撥塵昏向此身。道舊悠悠言易感，論心炯炯誼還親。光陰似轂何難轉，事物如環且謾循。白雪調高知寡和，强歌徒愧郢中人。
舟次柳子小飲呈成伯學士 韋驤 
久客無佳思，長途有戒心。繫舟偕擇地，擊柝互傳音。西月光猶淺，南薰候已深。一樽雖冷落，所幸不孤斟。
石懿老大夫生日 韋驤 
萬石風流盛，中秋氣序清。門弧當日慶，壽琖此時盈。庭下芝蘭茂，腰間印綬榮。况高頤養術，龜鶴得長生。
留别張樞言龍圖二首  其一 韋驤 
夔臯事業久聲華，尚鬰謀猷世所嗟。專閫收功全整暇，偃藩從請示優嘉。高談聳服三千客，和氣融怡十萬家。不日九天飛詔下，行看騕褭蹴堤沙。
留别張樞言龍圖二首  其二 韋驤 
政成西蜀肆高懷，乞得東吳盛府開。千里慘舒都在手，百城趨禀孰爲才。恩寛疲瘵精神健，威懾姦憸膽氣摧。下客拳拳唯慕誼，欲違旌戟更徘徊。
陳公武中散生日 韋驤 
身作名卿早挂冠，飲冰清節久堅完。門弧遠想當年慶，壽琖宜深此日歡。簪紱詵詵侍佳讌，弦匏苒苒戰輕寒。葭莩敢以詩爲獻，唯祝公如衛武安。
過金陵上僕射王舒公 韋驤 
天眷皇圖盛，真儒德性高。文章追孔孟，事業過伊皋。難進輕三幣，功收變一陶。斗樞符斡運，主柄贊持操。萬務繇吾揆，千齡慶所遭。邦財理豐本，民力較秋毫。惠徧農無乏，輸均役不騷。保兵知警守，祿吏絕貪饕。信令朝廷重，伸威塞境牢。深謀壓夷狄，侵地復岷洮。萬里耕桑富，中原氣象豪。河淤開億頃，海貢集千艘。著義尊經典，更科待雋髦。養材從引類，設學派紛袍。試士先三尺，傳師或六韜。進賢輕似汲，去弊勇如薅。化俗遷狙詐，乘時等鳳翺。赤心全皦皦，鄙議過滔滔。表正銷羣靡，言深决衆謟。郭崔奢自減，楊墨謬皆逃。勳烈輕銘鼎，光華外奏驁。台階迴遠趾，仙觀乞閒曹。異寵藏珍带，優恩避節旄。鍾山歸舊隱，槐府輟先勞。不宰經綸效，潛忘簡策褒。煙雲供嘯咏，風月相遊遨。古寺唯輕屣，秋溪只小舠。羮調梅斂實，旱救雨收膏。寰宇恬安枕，衣冠賦執翿。何時傳入覲，羣望慰嗷嗷。
送范子鎮承議同年宰清源 韋驤 
願君安慮宰清源，已雪南閩大獄冤。勿嘆割雞猶屈刃，當知容駟可高門。解舟蘭水春沙淺，稅鞅榆關夏木繁。所得最多公誼在，他年富貴豈須論。
中書張侍郎生日 韋驤 
薰風初泛舜弦聲，崧嶽儲精王佐生。巨室當時慶弧矢，熙朝今日贊機衡。燕堂榮映台躔近，壽琖光浮晝景清。願祝修齡如衛武，長揮相筆化隆平。
遷居近局謝陳成伯假車惠茶 韋驤 
冷官遠室足間關，疲馬羸兵倦往還。局左卜居甘迫窄，城東寓跡謝寛閒。短轅助載方銜惠，靈荈蠲煩愈厚顔。兩腋風生家事少，併吟慚匪昔賢班。
再和答篇 韋驤 
爲困奔馳乃近遷，勿咍飛倦不知還。趁朝遂免三更起，歸舍新添數刻閒。謾致鄙篇酬雅貺，却煩秀句解衰顔。高軒若許來驚座，陋室杯盤亦可班。
又和來篇 韋驤 
已愧蒼葭倚玉難，更慚投礫引珠還。盧生破屋居新穩，韓子豪篇語自閒。雖有清樽佇高躅，須期黄菊奉朱顔。自惟雅集猶淹緩，詩戰雄師未必班。
和趙達夫元夕禮闈鎖宿 韋驤 
元宵鎖宿禮闈清，春意寒威兩戰争。月照樓臺疑晝景，風傳車馬訝雷聲。蹉跎自愧青雲志，勤苦須憐皓首生。勿嘆拘攣度良夕，共開精鍳選經明。
次韻楊久中将試進士 韋驤 
雙扉盡日關，舊觀恍然還。進士將紛集，經生且暫閒。較材歸俊傑，兀坐屬疏頑。遠想駒空谷，移文愧北山。
又和鎖宿即事 韋驤 
金門拜敕望嚴宸，禁陌聯鑣傍早春。此日貢闈身亦與，昔年文陣意如新。爲僚况偶羣英集，投隙何妨雅論頻。共念殘科多滯士，歸期緩指甲申旬。
示黄彦發歐陽勉甫道舊 韋驤 
浮世難逢故舊併，貢闈風月可忘情。當年論事皆陳跡，此日評文亦浪名。荏苒光陰踰一紀，間關志氣話平生。且將觴詠消閒隙，鵬鷃逍遥理自明。
和久中聞笛 韋驤 
風搖古木影蕭森，何處飄來暮笛音。杳杳迥如天上曲，悠悠不減隴頭吟。未逢明月心猶恨，却憶殘梅興亦深。幽思縈迴長不斷，欲量應及数千尋。
和達夫雪霽 韋驤 
雪餘著處是瓊瑶，惜向春風勢易消。野色澄明經一洗，鳥聲喧滑自相招。潤通弱柳晴林媚，清逼歸鴻雲路遥。浩蕩幽懷吟不盡，高樓斜日望寥寥。
戲呈吳伯固同年 韋驤 
白玉墀前共得仙，而今邂逅半華顛。評文我辨異同字，由義君持難易權。畏簡不能成共酌，紓情莫惜寄新篇。上林春晚歸鞭動，意思何如癸巳年。
又次前韻答所和詩 韋驤 
裁句清如李謫仙，揮毫放浪近張顛。偶於貢部同官責，更向詩壇擅將權。戲筆謾追丹桂舊，報言還愧木瓜篇。一樽何處偕吟嘯，浩興猶堪逐少年。
和久中春風 韋驤 
二月東風勢渺漫，侵陵和景作清寒。發揚造化非無力，鼓動芳菲自有端。鬭草戲兒憂手瘃，懷邊思婦忍眉攢。祗輸便腹忘機者，不廢書帷晝寢安。
寄陳君佐 韋驤 
山陽判袂幾三紀，鐡柱題名過十年。聚散信如萍逐水，光陰奚翅筈離絃。高材未用君猶健，弱羽無心我自全。鳬鶴短長何足算，相逢樽酒且留連。
和吳子友貢院作 韋驤 
曉躍驊騮紫禁開，詔音不許少淹迴。斜鞭忽過天街柳，曳履還侵佛閤苔。晝幕四垂如近漢，夜燈相比似占台。會將精識掄荆璞，當有孚尹應手來。
和中裕古鑑 韋驤 
君有青銅獨可憐，規模奇古衆疑年。寒光不減雖人致，真鑑無期本自然。秋水未堪方洞照，霜蟾應是恨長圓。主人較藝還如爾，坐别嫫施醜與妍。
京居 韋驤 
冷官仍白髪，陋巷足青苔。彌月不書刺，經時長覆杯。未能依澗壑，空欲遠塵埃。聊作支離况，詩成祗自咍。
送馮材叔宰蘄春 韋驤 
海角分攜僅十年，鉅創鈞是偶生全。相逢未暇聊持酒，就别還驚欲放船。顧我滯蹤徒衮衮，羡君歸翅自翩翩。蘄春豈足勞餘刃，應有佳聲慰慊然。
韓敏之學士貳少府往拜凡三而未覯因致以詩 韋驤 
一枝棲息又逢春，何幸高賢晚獲親。顧我畫墁慚所食，荷公傾蓋異于新。緒餘衮衮心尤慕，盤辟區區禮未伸。三望膺門漫刺字，且持累句愬因循。
邃明生日 韋驤 
昴宿儲精嶽降神，乾坤鍾異鉅賢身。間生慶候年彌永，輔世休聲日又新。台鼎梅調方夏實，鳳池風好正南薰。因時願祝松椿壽，長贊熙朝秉化鈞。
致政孫大夫挽詞 韋驤 
榮養如公世所稀，薤歌今日勿深悲。生封郎位腰金貴，老向仙鄉擁節隨。積德已酬高閈志，遺蹤何愧北山移。義方有子聲華重，千古靈丘起後思。
同文館試上舍和同事孔彦常學士即事 韋驤 
筆陣收鋒考戰文，喧喧車馬隔重門。心矜力學求之密，目到雄辭氣不昏。美寶辨來三獻惬，雕蟲屏盡六經尊。囊封奏號須明發，吉夢應先徹九閽。
又和 韋驤 
强繼高吟豈足論，聊持布鼓過雷門。解頤傳咏知辭妙，落筆酬言怯思昏。霜葉舞風鳴碧瓦，寒雲漏月射清尊。好傳秀句頻驚座，索馬行將戒守閽。
又和前韻呈彦常明叔 韋驤 
軟語霏霏過夜分，程文都已辨專門。香焚龍腦神還健，書檢蝇頭眼易昏。騶從傳呼金闕曉，星辰環拱紫垣尊。拆封御史何時到，曳組相将謁禁閽。
較試將畢呈彦衡察院上官 韋驤 
當年京口望清塵，德論於今想記頻。何幸上庠參較藝，又依高鍳免遺珍。下帷晝寂霜威斂，揮麈宵寒月色新。早晚奏名歸駛迅，九衢多少避驄人。
又和彦常試院即事  其一 韋驤 
城壖候館勢弘開，捧詔彤庭薄暮來。庠序旁延優上舍，行能參考見高才。糊名獨得珠無脛，摭實更忻山有萊。賢傑聞風争入彀，簞瓢何足樂顔回。
又和彦常試院即事  其二 韋驤 
天寒簾幕氣蕭騷，終日披文不厭勞。但有誠心禆藻鍳，敢矜明目察秋毫。璵璠啟襲光難掩，鵰鶚凌虚勢自高。號奏身閒無一事，唱酬尤喜得詩豪。
又和彦常試院即事  其三 韋驤 
辨駿由來盡馬羣，裁聲今已得龍孫。不容一字虚褒貶，可見諸生究本源。衡鍳有憑宜自信，毫釐無益懶輕論。分携莫惜頻交語，且盡樽前蠟淚痕。
呈郭奉議明叔 韋驤 
嶠北分攜一紀逾，浮梁唯奉數行書。如何邂逅同縈絆，遂得從容接緒餘。道舊良多動嚬笑，忘形不覺度居諸。出門幸且時相顧，更望新篇數起予。
食蛤蜊二首  其一 韋驤 
適口珍鮮品格高，泥深海近不能逃。若教畢卓曾知味，豈肯甘心把蟹螯。
食蛤蜊二首  其二 韋驤 
自衛區區亦甚勤，刳腸剔柱奈何人。若知射影能相懼，應學含沙得保身。
謝鍾離中散公序惠草書 韋驤 
留心不減漢張芝，體意俱完世學稀。下筆欲爲來者法，臨池時見古人非。篇篇駭目神如電，字字凌虚勢若飛。多謝公餘憐所好，璨然累幅遺珠璣。
呈戶部李尚書二首  其一 韋驤 
八座輝光道德隆，陋儒何幸奉從容。聽言迥出羣賢表，顧己榮於萬戶封。密啟更慚先薦鶚，高門况是晚登龍。荷公恩意知難報，勁節當先比澗松。
呈戶部李尚書二首  其二 韋驤 
三紀光陰疾若馳，一身孤宦亦逶迤。人疑碌碌非奇節，誰信囂囂足有爲。白髪精神憐晚景，青雲志氣慊卑枝。門闌此日蒙優遇，可是嚢中穎脱時。
呈南鄰司門盛誨之同年 韋驤 
昔詠相過人不知，于今想見少陵詩。鄰居何幸偏依德，交語乘閒祗隔籬。攀桂當年聯步武，近蘭此日慰瞻思。冷官罷局方無頼，但向清風且樂饑。
過二里山 韋驤 
夜宿陳倉驛，朝行三里山。千峰排欎鬰，萬石激潺潺。征馭來何亟，幽禽語自閒。塵勞亦知幸，勝景得躋攀。
御愛山 韋驤 
五峰列翠儼如屏，御愛知非浪得名。行客勿輕加誚詠，播遷豈是不關情。
鳳翔劉明復龍圖刊李茂正德政碑勒移維摩塑像文求詩因寄 韋驤 
龜趺螭首勢嵬然，輕重由來在所鐫。名削姦臣磨僞說，像遷居士記真詮。精文本自精誠出，妙手幡因妙相傳。以善闢邪殊可敬，爲公嗟嘆作詩篇。
和遂州太守李安上年兄見貽 韋驤 
擁麾遥想陟崔嵬，驟喜清談復屢陪。攀桂當年追遠趾，偃藩今日仰高才。如公閎博難淹外，顧我迂疏任儻來。相遇且宜忘倍道，暫同持酒賦層臺。
寄提刑岑巖起 韋驤 
兩世同年世亦稀，同官同路復同詞。登途先後無多日，聚論參差已過時。劍外石梯方息鞅，山南珍翰忽伸眉。情知邂逅當非晚，聊寓長言寫所思。
過朝天嶺 韋驤  长江
崔嵬陟盡復凌兢，暫捨銀鞍杖策行。棧閣架空霄路近，欄干護險曉雲平。仰看翠壁層城峻，下瞰長江一带縈。自惜仙才難蜀道，始知難此不虚名。
三盤閣 韋驤 
江山千里勢雄豪，終日緣崖未是勞。欲識寒心騎馬處，三盤閣上看驚濤。
玉枕驛 韋驤 
嵬然峭壁入青雲，玉枕光輝絕世塵。豈是羣仙露奇跡，故將珍玩感途人。
過故平 韋驤 
間關危棧過岧嶤，忽見平原旅恨銷。却被飛濤送鄉思，悠悠想見浙江潮。
迴宿故縣驛 韋驤 
回首邊城暮靄輕，亂山深處宿歸程。流泉遶榻鳴寒夜，别是勞生一段清。
文劍道中 韋驤  西湖
劍閣文臺相去遥，朝行山頂暮行腰。雙眸視險睛常眩，兩髀乘鞍肉半消。空有辛勤馳遠道，愧無毫末補清朝。何時解組歸鄉國，十里西湖弄短橈。
登科  其一 韋驤 
先世曾誇尺五天，後來苗裔獨蕭然。可憐三十三年內，科第唯吾父子傳。
登科  其二 韋驤 
青雲意氣已參差，白髪精神祇自嗤。喜汝登科年尚少，好攄事業趁明時。
黄石榴花 韋驤 
六月羣芳歇，榴花拆淺黄。色方金菊淡，體異玉簪長。觸日猶能媚，迎風不在香。無勞問朱實，秀發占中央。
大行皇帝挽辭二首  其一 韋驤 
聖文攄道妙，神武拓邊封。治跡超三代，焦心厭九重。方儀韶樂鳳，忽駕鼎湖龍。遺烈傳千世，鴻基固祖宗。
大行皇帝挽辭二首  其二 韋驤 
檢玉將封岱，遺弓已上僊。新陵崇永裕，舊節罷同天。哀仗愁雲外，悲笳慘月邊。攀髯臣子恨，萬淚欲成川。
再詠黄石榴花二首  其一 韋驤 
花似新鵝色澤均，蕚如柘繭亂紛紛。更臨返照遥凝目，翠幄無端惹瑞雲。
再詠黄石榴花二首  其二 韋驤 
佳人最愛石榴紅，染作輕裙步履同。唯有此花難入意，任教榮悴逐薰風。
自劍還道中寄同事蘇進之 韋驤 
君寓姑蘇吾舍杭，慣從雲水樂仙鄉。相逢邂逅趨端禮，同職間關到益昌。疲俗未肥心所病，故園何在夢偏長。新陽欲動林泉好，觴詠隨時且自强。
宿上亭驛 韋驤 
按部嶔崎向梓潼，上亭孤驛倚寒空。淋鈴盡想當時雨，吼地愁聞竟夕風。衝冒狂飈憂病體，驅除宿翳懶神功。翼朝攬轡逢清霽，致敬宜將樵意同。
謁梓潼廟 韋驤 
英威凛凛愯西州，血食潼江度幾秋。曾運陰兵摧賊壘，每均甘澤惠農疇。翠幃半捲香烟動，金榜高題日影浮。暫止軺車聊一奠，肯將曲禱累神休。
題岑巖起劍門詩刻後 韋驤 
撲面塵埃二十年，紗籠石刻頓光鮮。廋辭不用題黄絹，自有驚人秀句傳。
和巖起觀舊詩有感 韋驤 
棄繻東去有遺篇，杖節西還今幾年。莫向長岐悲齒髪，似君行學可怡然。
又和十二月二十九日思封道中 韋驤 
巴山險阻備嘗之，笑讀豪篇似抵巇。况是歲華垂盡日，却爲賢者獨勞時。寒多未放泉聲活，春近先從柳眼知。早晚星軺趣回轡，東園共醉小枝枝。
和資守許澤翁見寄 韋驤 
十年爲别只逡巡，喜見來篇墨色新。且解征鞍同一醉，異鄉難遇故鄉人。
長柳館 韋驤 
地名長柳柳初長，下馬臨泉却坐床。客舸傍沙收百丈，野禽窺水競雙翔。
算錢鋪 韋驤 
里名勝母曾車止，邑號朝歌墨馭還。我領漕權來此坐，不惟自哂且赬顔。
見性堂 韋驤 
由來迷悟盡真如，見性名堂亦謾書。萬變紛紛任交戰，一心了了即安居。檻花夭秀烏能浼，庭柏孤高自有餘。多謝前人爲留意，使予聊得寓清虚。
都竹道中 韋驤 
陰平纔過萬山重，路指江油棧閣通。峰頂雲收餘夕雪，馬蹄塵少带春風。一溪水色瑠璃碧，幾塢梅花錦繡紅。莫謂奔馳足勞苦，目前佳趣亦無窮。
過赤崖潭 韋驤 
輕軺曉過赤崖潭，莫訝凝眸涉再三。百丈澄瀾連底見，千尋翠壁與天參。釣絲森蔚迷芳岸，鵝管參差滴秀巖。勝概心藏俟能畫，肯教凡筆謾鐫鑱。
過雪峰亭 韋驤 
二月春將半，山高雪未消。危亭在屏障，萬水綴瓊瑶。似與塵寰隔，安知雲路遥。區區澄按外，暫得駐輕軺。
經望星山 韋驤 
緣崖陟磴勢凌兢，偏坐銀鞍傍險行。更向望星山上過，捫參方信不虚名。
螗啼嶺 韋驤 
臲卼肩輿半側身，嶔嶇石磴但無塵。山行從隸難成列，路轉前驅却向人。更瞰江潭尤覺險，獨憐桃李解妝春。他時躍馬康莊稳，莫忘欹危蹙頞頻。
亭溪道曉行 韋驤 
白雲起處山櫻發，綠柳垂邊水螘鳴。唯有曉寒殊未減，重裘還似冒霜行。
至白水驛輟趨文還益昌 韋驤 
輟程趨疾且歸來，莫訝回船在不期。恐失東園桃李色，一年深悔欲何追。
和許冲元內翰易元日登塔之遊爲再登 韋驤 
浮屠屹屹勢參天，旌騎朝臨又改年。一日再登清興足，舊遊新變異時傳。嘉篇却寄踰千里，遺愛相仍沸兩川。塵淟剽聞肝膽醒，况陪勝覧即芳筵。
又借前韻爲攀别之作 韋驤 
紫詔催還二月天，清臺頒歷涉三年。高文昔冠羣儒首，異政今爲兩蜀傳。此日旌旄度危棧，何時舟檝濟長川。笳鐃漸遠勞瞻望，猶想飛花傍祖筵。
和岑巖起見寄三絕  其一 韋驤 
别來凡歷幾重山，又報兼途策馬還。而我病軀方覺健，喜時觴酒助談間。
和岑巖起見寄三絕  其二 韋驤 
分攜斜日在青山，不意黎明我遽還。却向益昌迎馬首，由來無定是人間。
和岑巖起見寄三絕  其三 韋驤 
百丈江流萬仞山，一車方往一車還。若教說著邯鄲夢，都在胡盧掩口間。
謝巖起寄鳳團茶 韋驤 
北苑先春雲鳳團，封題分寄墨初乾。未甘金碾消磨了，且作瓊枝愛惜看。水異康王烹莫稱，才非盧子咏應難。强抽鄙句慚瑶報，佳惠輕酬豈自安。
至西縣走呈巖起 韋驤 
所部雖同邂逅稀，今年差比去年遲。蓼圖猶憶當時玩，菊酒還陪此日持。衰鬢已斑烏足嘆，壯心徒在竟何施。相逢且盡從容興，况是終更欲及期。
再和巖起以詩答謝惠團茶之句 韋驤 
靈芽不減密雲團，十襲清香翠若乾。蕪句聊紓情內動，明珠更得掌中看。輕投雅貺公爲易，併獲殊珍我自難。報德酬言古人重，斐章不再豈遑安。
城固道中先寄  其一 韋驤 
暌違旬浃似朝晡，勞想清冰映玉壺。謾寄小詩馳鄙意，更能還貺雅篇無。
城固道中先寄  其二 韋驤 
稅鞅行郵日欲晡，漢皋重得造仙壺。不知揮麈交談外，還許攏弦入聽無。
凌晨馬上得惠詩再次元韻  其一 韋驤 
詩筒方訝惠音稀，擊鉢來篇果不遲。定欲擅場專獨勝，豈容遺幗久相持。招邀近想融樽滿，往返多慚孺榻施。况得鸞弦聲出幌，肯教馬足自稽期。
凌晨馬上得惠詩再次元韻  其二 韋驤 
建芽精嫩鳳爲團，海錯珍鮮鰒作乾。遠物方慚容易獻，來篇不似等閒看。始忻報玖情何厚，幡覺陽春和獨難。寫寄中州傳好事，須教紙價踴長安。
凌晨馬上得惠詩再次元韻  其三 韋驤 
自今酬唱不宜稀，所恨詩盟結已遲。兩陣辭鋒謾交戰，一壇將鉞敢争持。宦途何愧爲難進，老境寧當效逆施。相遇相期情誼遠，莫臨觴詠数瓜期。
聞胡琴一首 韋驤 
園林雨過秋蕭索，幅巾談笑情方樂。歘然一抹四朱弦，續續清聲透簾幕。輕攏慢撚手應心，如出自然非以學。露蝉凄咽春鶯囀，變化逡巡動寥廊。審音度曲肅衆聽，歌舞滿堂生寂寞。自嗟投老飲量衰，一舉爲空金鑿落。
書西縣壁 韋驤 
判袂知非遠，馳軺約屢經。猶於暮雲底，回首漢皋亭。
聞巖起至以詩先寄  其一 韋驤 
寶峰亭下菊鮮鮮，嫵媚秋風似可憐。欲摘一枝分玉盞，星軺莫惜屢揚鞭。
聞巖起至以詩先寄  其二 韋驤 
公來稅鞅且盤桓，山國蕭條正早寒。雖缺鸞弦翻妙曲，聊憑螘酒助清懽。
和道中詠懷 韋驤 
酒軼劉伶頌，茶高陸羽經。庶幾延笑語，何事駐長亭。
和述志 韋驤 
振職提三尺，潛心醉六經。高材難淺度，豈止獄平亭。
和念祖 韋驤 
仰服籯金訓，傳家在一經。况當聲教遠，夜柝静戎亭。
和庭橘 韋驤  洞庭湖
常思洞庭橘，美實冠南方。雪蘤千林謝，金衣萬頃黄。輝光依澤國，彷彿在仙鄉。沈詠滋迎露，韋詩寄待霜。遠邦方渴想，鄰圃得清香。未用矜封戶，何如助釂觴。分甘音尚阻，抽思韻空長。豈必三吴渚，寧煩一葦航。搘笻即可到，反掌便堪嘗。慰我東南夢，殷勤送斐章。
又和告成寺 韋驤 
嘉陵江勢並山迴，山寺雙扉對水開。鑿石千尋維佛屋，參天一舉類仙臺。白雲有意頻舒卷，幽鳥無情自往來。心境兩忘真未易，登臨便謂出塵埃。
送益鈴高宣事 韋驤 
王孫遠器世功勳，材畧縱横舊出倫。春事近違文陛側，鈴兵遥指錦江濱。贈篇累什皆通貴，去國賒程少故人。傾蓋相懽一樽酒，感君離思併如新。
過青山 韋驤 
遲曉揚鑣陟峻岡，馬蹄凌厲踏新霜。崔嵬昨日參天碧，蕭索今朝滿目黄。墮葉離披疑虎跡，曲蹊盤屈類羊腸。按行若也多禆補，敢憚崎嶇道路長。
至蒼溪 韋驤 
輶軒寒入蒼溪縣，秀句遐追老杜詩。送客泛舟空往事，過峰來橘似當時。高材遺興千年在，遠宦覊懷萬里隨。索筆謾題行館壁，可能閒料後人思。
自西水還少憩錦屏山廣壽院 韋驤 
按行迴轡閬城南，登陟崎嶇力不堪。却坐錦屏休倦跡，暑天冰水沃醺酣。
雲臺觀 韋驤 
緣崖涉澗上雲臺，古觀稀逢車馬來。翠柏逕深長蔽日，玉魚池淺僅勝杯。取桃人去無遺跡，鎖藥爐存絕舊灰。唯仰天師凛然像，祗愁雙劍起風雷。
謝巖起惠支頤二首  其一 韋驤 
几杖安身外，於茲用智深。見貽扶倦頷，捧受識仁心。本異支離隱，何妨彦祖欽。唯愁說詩善，笑解恐難任。
謝巖起惠支頤二首  其二 韋驤 
引髭聊試頗安然，正好憑依學坐禅。兒女環觀齊指笑，朱顔猶未怯雙蓮。
和蘇進之見招兼簡岑巖起 韋驤 
夫君捧詔獨先來，趨節還先數月回。聯事已憂將判袂，列城况是未豐財。翻蒙雅餞同膚使，更枉清篇費美才。若得星軺少聊緩，吐茵强酒不辭陪。
和子方登朝京樓偶成 韋驤 
登樓爲喜乍晴時，欲倚欄杆日已微。頭上雲生還作雨，座間風勁却添衣。笑言且共須臾樂，氣象休驚頃刻非。應是催詩念前况，果然高唱屬先機。
再和 韋驤 
樓號朝京人未歸，浮雲蔽日雨霏微。静論國手饒棋路，閒喜官身著道衣。心慕孟軻潛養浩，年過蘧瑗久知非。隨時觴詠聊同樂，全勝區區競巧機。
再用前韻奉簡 韋驤 
未能形德似支離，行學由來恨力微。罔利唯羞陟龍斷，可言寧念卧牛衣。高材幸遇同憂樂，公論相投壹是非。待向遊從廢棋局，區區安用謾藏機。
和答前福守林中散 韋驤 
使指頻將念匪宜，閩山何敢憚驅馳。薦賢鋭意先推鶚，逐惡雄心肯問貍。却愧裁篇爲惠重，况當卧轍欲留時。光芒照眼觀華藻，遥想張芝墨滿池。
福州古田天王院撤珠軒 韋驤 
過顙因人激躍成，撤珠取類亦虚名。偶觀却憶鍾離意，委地當時事獨清。
謝公永惠荔枝 韋驤 
筠籠遠致色猶鮮，咀嚼瓊英真味全。多謝仁人憐病渴，故將靈液爽心㾓。
和子方夜過卧雲庵絕句 韋驤 
自愧銀魚久未成，區區從政謾辛勤。過庵佳句撩幽興，待買青山占白雲。
曹子方静常庵 韋驤 
愛君新作静常庵，况是佳名繼鄭南。晝坐不知人擾擾，夜存長保氣酣酣。寓言記述睎莊叟，復命棲時慕老聃。標榜粲然輝衆目，幾何立懦與廉貪。
答曹子方少年弄篇翰一首 韋驤 
虚堂隱几坐，忽忽若假寐。颯然清風來，頓爾爽昏思。新詩執在手，展讀過三四。初言少年弄篇翰，喜道白髪聊自戲。次驚老境今且迫，豈甘物役汩其志。輕視富貴如浮雲，極論窮通鈞一意。高談念平時，健句存遠記。請老愧襲常，先期乃吾事。君年纔知命，耳順予闕二。自此七星霜，投紱去朝市。是時取高篇，却託冥鴻寄。公方處要途，利達沛材智。見詩當不嗔，猶認舊書字。其來不待索，應亦念衰瘁。君年方如我今日，那肯抽簪餌芝术。庶幾得以警幽情，莫忘采真揮勁筆。
遊武夷山二絕  其一 韋驤 
泝溪遊覧絕塵紛，看盡奇峰過所聞。昔日幔亭何處是，寂寥空想武夷君。
遊武夷山二絕  其二 韋驤 
心愛仙山役世緣，乘軺欲去謾留連。更祈秋日停羲馭，莫遣回頭怨暝烟。
寄陳安道同年 韋驤 
執别都門四見春，悠悠吳越斷音塵。爾來雖幸官居近，所得唯蒙手翰頻。折桂交遊三紀外，繫匏蹤跡兩溪濱。未能把酒論離闊，聊寄篇章託去鱗。
遊武夷山二首  其一 韋驤 
一溪秋水碧溶溶，逆掉扁舟遡晚風。卧看峰巒聳奇勢，心疑造化炫殊功。賓雲曲斷笙簫遠，機石苔荒組織空。仙理冥冥難究詰，抽簪歸隱羡劉公。
遊武夷山二首  其二 韋驤 
融結山川鑿混元，誰爲窟宅遺神仙。三千曾會幔亭客，十六仍標洞府天。崖有珍苞不緣種，棺遺清骨莫知年。披圖昔謂多增飾，至此方知畫未全。
遊武夷山寄曹子方 韋驤 
訪尋仙跡覧羣峰，詰曲清溪兩槳通。幡念不成秋後約，獨遊還與未來同。
和蔣穎叔重山館留題 韋驤 
清詩題柱幾朝曛，二十餘年伴嶺雲。今夜泥輪猶宿此，隔溪依舊磬聲聞。
江墩鋪 韋驤 
郊原秋老湛無風，孤坐危亭夕照中。刈熟人歸荷肩重，嘻嘻笑語話年豐。
宿泰寧縣驛 韋驤 
紞如五鼓響寒廳，夜艾東窗未肯明。一片灘聲聒幽枕，幾番歸夢不能成。
離建寧 韋驤 
境窮昭武入長汀，溪側山根指去程。護險欄干紅繚繞，依稀如傍蜀江行。
爛石 韋驤 
嵌巖爛石聳溪灣，峻削陶人手不閒。落在深郊猶及此，斧斤何必嘆牛山。
宿寧化縣鷲峰寺 韋驤 
輕軺冒雨勢匆匆，晚入幽溪宿鷲峰。一夜泉聲繞清榻，夢回何待曉來鐘。
留題龍地巖 韋驤 
應龍何日躍天衢，不識還思舊隱無。見說至今遺惠在，每興雲雨救焦枯。
臨汀行館十月桃花盛開 韋驤 
十月臨汀氣候譌，桃花零落發林阿。也知欲趁春風媚，争奈窮州地暖何。
宿寧化西隱院 韋驤 
郵亭地遠宿禪扃，夜永時寒睡思輕。簷溜不鳴知雨止，窗櫺半白悟天明。更攢百點催兵從，雞送三號起使程。自愧區區少禆補，北山文在盍留情。
過鱗原驛 韋驤 
晨餐纔了又遄征，驛榜鱗原以地名。山頂寒多雪花重，溪灣流淺玉沙明。田疇有穫良農喜，社鼓無聲暴客平。奉詔非材幸無事，行中時得肆吟情。
度爛溪 韋驤 
獨木爲橋度爛溪，溪傍山石爛如泥。高低採削材如一，祗恐鈞陶意不齊。
十月十二日早按行臨汀遇大雷電而雨 韋驤 
傳車十月到長汀，鬰奥猶如暑氣生。經夕山川带雲霧，凌晨雷雨動簷楹。乍逢旅客殊多怪，慣見邦人悄不驚。聊作小詩傳所遇，他年稳坐活平生。
晚洲嶺 韋驤 
行行晚洲嶺，高若離人寰。肩輿薄層霄，身在杳靄間。朝天及青泥，誰謂蜀道難。豈如茲峻陟，不類羊腸盤。斗上五千尺，步步須躋攀。隆冬猶汗浃，睥睨唯心寒。旁霑宿雲潤，下視飛鳥閒。恍如陶公夢，插翼衝天關。潛慕漢忠臣，叱馭毋盤桓。古語固有之，酖毒比宴安。君恩思未報，何敢惮險艱。臨風一長吟，所嘆兩鬢斑。
師子峰 韋驤 
欲將師子號奇峰，蹲踞如真倚碧空。聞說近山無虎嘯，可非潛伏畏威風。
雙溪驛 韋驤 
按程頗自覺淹留，朝夕經行處處幽。忻逢古驛雙溪水，追憶東陽八詠樓。
陰山館 韋驤 
圜峰聳於前，鳴泉繞其背。若使畫成圖，誰云非傅會。
遊寶蓋巖 韋驤 
度溪履險得幽巖，欲去徘徊意尚貪。吏部祝融峰下句，未宜留此付鐫鑱。
題館節堂 韋驤 
建陽溪水接仙流，溪上新堂氣象幽。弭節柅輪從便適，觀風問俗得優游。凌虛岌岌圍千嶂，據要衝衝控八州。白髪書生倦奔走，每憐瀟灑爲遲留。
寄曹子方 韋驤 
度溪踰嶺一何勞，霜鬢鬅鬙首屢搔。自愧晚年空碌碌，唯逢佳境且陶陶。會仙古觀風流遠，館節新堂氣象豪。不得與君同嘯傲，强抽荒思引吟毫。
再和 韋驤 
佳和殊堪渴想勞，幅巾霜鬢遂忘搔。長言燦燦經三復，至樂融融共一陶。遇事未能全吏隱，解頤幸得接詩豪。願前瓜代頻酬唱，任秃秋蟾玉兔毫。
和曹子方 韋驤 
遶舍方憐喜鵲鳴，臨風更聽振金聲。戅兒遠宦趨庭過，善友新篇擊鉢成。荒學謾傳烏足道，嘉辭借譽一何榮。鳳毛池上他年貴，謙晦終難掩道耕。
和子方贈祖夷仲提刑 韋驤 
蓬莱爲别幾秋風，倅乘當年服狥公。梁漢曾嗟失高躅，甌閩幸遲擴前功。稅車白髪相看喜，把酒黄堂一笑同。行見刑清八州境，里言應不詠垣東。
冬至三日遊水南諸寺 韋驤 
曦輪飛上宿雲收，晚出城南趣適幽。六寺連延行複道，一溪縈繞瀉寒流。世情共喜新陽復，仙境聊成極目遊。不以篇章記登覧，此時清興若爲酬。
次韻和公舒太守長至遊水南僧寺 韋驤 
紛華盛麗已心灰，蠟履尋山尚喜陪。聊藉琴樽樂清景，全勝車馬冒黄埃。年登况畢三時務，陽復仍忻七日來。更愛啟予傳秀句，使君詩筆富天才。
送曹子方 韋驤 
判袂長亭歲律殘，天寒雲靄慘溪山。間關唯恐君兼道，寂寞仍愁我獨還。秀句八州神物護，輕軺千里老人攀。他時企想音書外，佇聽休聲聳近班。
護國院十詠 雷分石 韋驤 
聞說豐隆爲剖開，非關星隕自天來。數齊元凱峥嶸勢，不是尋常作削材。
護國院十詠 香爐峰 韋驤  庐山
由來元化作鈞陶，賦象香爐峰勢高。恰似羌廬山下見，不容太白獨抽毫。
護國院十詠 天然橋 韋驤 
欲渡銀潢上九霄，回頭雲路正迢迢。誰知畧彴由天造，全勝間關履鵲橋。
護國院十詠 玉印峰 韋驤 
拂雲蒼翠勢嶔崟，玉印分明带秀林。變化固非緣堕鵲，天将寶玩鎮幽深。
護國院十詠 石鑑峰 韋驤 
天悟迷人亦自然，團團石鏡爲高懸。潛令演若狂心止，忘照回情學坐禪。
護國院十詠 蟄龍潭 韋驤 
蟄龍潭上木陰森，百丈垂絲未度深。蟠屈只應如傅說，俟時騰躍作商霖。
護國院十詠 放生池 韋驤 
看收数罟買鮮鱗，縱在深池是亦仁。但使校人誠子産，自然微物遂天真。
護國院十詠 鳳凰山 韋驤 
鳳凰山色似晴光，半入青雲兩翅張。誰謂太平寧有象，峰巒猶學瑞禽翔。
護國院十詠 鎖翠屏 韋驤 
屏名鎖翠勢彎環，境勝全疑出世間。枕石眠雲乃其地，誰能先向此中閒。
護國院十詠 仙茆峰 韋驤 
餌茆仙去絕遺蹤，屹屹孤峰倚碧空。空使時人想飈馭，寸心長惑有無中。
次韻推官東庵 韋驤 
紫竹交陰處，微行接小軒。轆轤聲在井，薜荔翠依垣。自有山林趣，何妨鳥雀喧。公餘聊宴坐，方寸得澄源。
步雲亭 韋驤 
官居瀟灑並城壖，城上危亭勢屹然。庨豁四簷通日月，回環千里見山川。凌虛迥絕尋常地，据要追吟尺五天。莫訝白雲隨步起，望中祠宇指梅仙。
又和李世美再題步雲亭 韋驤 
嶢嶢氣勢壓南閩，彷彿鵬程近紫氛。女堞却依丹檻底，翬簷迥與碧霄分。融樽有地留清景，阮屐無時蹴亂雲。引脰更勞西北望，子牟馳戀繼朝曛。
和世美久雨枕上偶成 韋驤 
釡中何慮致魚生，庭下寧論輟運瓴。夜厭繁聲驚夢枕，朝愁潤色浥書屏。無聊搔首憐垂白，遣興題詩寫殺青。此段公居正岑寂，還如舊隱掩柴扃。
又和久雨 韋驤 
繼月霖霪勢不停，淙淙高屋似翻瓴。氣昏亭閣迷仙境，雲闇山川掩畫屏。壠麥潛憂化蛾白，溪荷遥想没錢青。占晴問蔡師前語，罄折恭於奉鼎扃。
晚晴 韋驤 
積雨鎖山城，幡然喜晚晴。園林變新綠，溝澮有餘聲。日色間何闊，雲陰否已傾。無才希杜賦，短句且紓情。
紅蕉 韋驤 
紅蕉秀南土，對植燕堂陰。每爲開青眼，唯憐吐赤心。華丹天賦異，彫瘁歲寒深。擬奪蘭荃譽，慇懃約共吟。
和劉公舒題步雲亭 韋驤 
締構岧嶤倚碧空，建安氣象矚清雄。自矜遠目窮天末，更喜新篇入彀中。壇指昇仙歎梅福，山連夢筆想文通。梯雲每到如平地，養勇何須羡北宫。
五月三日見萱草一枝 韋驤 
薄薄初陽曉霧披，庭萱再見似相知。月臨仲夏纔三日，風折今年第一枝。蘤翦兼金黄灼爍，幹瑳圓玉碧參差。韶華來歲應如舊，知在何州記此時。
和世美吉祥爲别 韋驤 
山驛迢迢畏景舒，星軺不肯少躊躇。先之古寺圖分袂，故約前騶幸柅車。霧卷茗甌分啜罷，風收談麈贈言餘。雖知暫别非踰月，尚覬郵筒數惠書。
又次韻慶除代 韋驤 
一封黄牒下雲頭，受代需時若自謀。雖幸有期趨北闕，自慚無術惠南州。累年塵土甘祗役，萬里烟霄想告猷。猶頼高材見禆助，不教孤跡謾淹留。
去冬留題管節堂世美朝請今夏按部過之爲詩見賁輙次韻奉和 韋驤 
拙句慚先刻，佳章幸繼遊。褒題踰八字，傳詠入中州。舍館仍增麗，時炎倐變秋。悠悠想清思，長似建溪流。
世美朝請賢友近按昭武還寵示道中雜詩十三首因成拙句奉呈 韋驤 
衝蒙盛暑歷山川，膚使何嘗嘆獨賢。星騎逡巡一千里，仙才灑落十三篇。籠羅絕頂裁詩句，攄發高情破萬緣。但恨陽春難繼和，暗投終辨夜光圓。
荔子 韋驤 
閩地高材最傑然，結成丹荔冒炎天。堆盤火齊光芒轉，溜齒瓊漿氣味全。玉井蓮房空賦咏，秀江萍實謾流傳。更咍蜀品煩馳傳，闇向紅塵動笑妍。
與世美奉詔旨分督决獄甲戌判袂之武陽壬午還宿中興寺而得世美自延平所寄詩因次韻 韋驤 
盛暑宵憂動邃旒，敕催諸道决纍囚。承流宣澤彌兢愓，履險航湍敢滯留。南北分馳纔數夕，重輕釋繋已三州。高材想盡哀矜意，美疢當從勿藥瘳。
八月上澣登步雲亭 韋驤 
一日優閒九日忙，步雲亭上共翺翔。地高始覺秋風勁，事隙方知晝景長。戲舉禪談一重案，静看茶戰第三湯。吾民况有京坻望，遠宦宜從嘯咏忘。
中秋夜雨 韋驤 
秋色中分夜氣清，月華今夕最澄明。如何驟雨横來勢，不徇高樓倚望情。桂子飄零無處覓，燭花煇燄爲時生。莫辭盡醉酬佳節，猶覬餘光接曉晴。
公舒朝請得福守所寄荔子佳品二而咏以二詩乃以爲示輙次韻奉和  其一 韋驤 
鄰境緘馳荔子丹，黄堂矜詫滿雕盤。香收殘爇餘龍腦，牋寫新詩掩鳳團。咀嚼定嫌瓊液薄，形容更比水精寒。强抽滯思聊追和，珍果清吟兩可歡。
公舒朝請得福守所寄荔子佳品二而咏以二詩乃以爲示輙次韻奉和  其二 韋驤  洞庭湖
佛宫奇品號磂黄，黄縠籠珠徑寸光。種異却輕萍有實，味甘全勝蔗爲漿。南人拭目驚稀見，北客流涎試一嘗。翻笑洞庭霜後橘，豈能當暑侑持觴。
建安郡庠重彩記事 韋驤 
泮水秋深爽氣全，簪紳戾止共拳拳。丹青圖寫三千禮，藻繪形容七十賢。如堵聿來觀盛集，采芹應有賦新篇。諸生好進公卿業，此日風流亦與傳。
九日示壽隆  其一 韋驤 
九日閩中氣尚暄，扶持病體坐家筵。喜看數朵黄金菊，强引三分白玉船。浮世謾論軒冕貴，佳辰難遇子孫圓。明年汝對陶公菊，應念欣欣戲綵前。
九日示壽隆  其二 韋驤 
建安山水亦幾希，九日登高著處宜。秋杪風光自瀟灑，老來情味少歡怡。舉杯喜見黄花泛，落帽羞将白髪吹。佳節不能成酩酊，浪吟小杜昔年詩。
留題南劍州延平閣 韋驤 
危閣横空待勝遊，登臨盡道冠南州。面分列嶂環羣秀，坐看雙溪會一流。斜納朝暉長易旦，逆消暑氣每先秋。更傳寶劍深潭近，半夜寒光射斗牛。
冷風閣 韋驤 
勝概天成所得偏，一来登覧興飄然。拂雲欄楯塵寰遠，隔水樓臺畫幅全。隱隱歸舟搖落日，悠悠飛鳥破孤烟。冷風可御非虛目，况是層巒對演仙。
題尤溪縣林平鋪壁 韋驤 
前歲方離蜀道難，崎嶇今日過黄山。自嗟使事殊無補，祇向塵途歷險難。
題黯淡灘 韋驤 
慎操舟檝度危灘，脫險從安反掌間。豈似俗流争利達，難防笑貎伏波瀾。
將到富沙寄世美同事 韋驤 
判袂于今涉五旬，馳驅無復寓書頻。險途頓失往還倦，高誼却忻朝夕親。近事欲蘄祛蔽塞，新吟應許和清純。富沙此去無多地，先走詩筒致所陳。
和劉公舒見示生日詩 韋驤 
衰遲何幸枉佳章，遠引吾宗及漢唐。戶掛桑蓬當日喜，毫揮珠玉此時光。欣臨愛景披辭藻，怯向清飈動鬢霜。松柏由來交茂悦，願回善頌歲寒芳。
和李世美見寄兼送推官宰彭澤 韋驤 
北風傳曉角，宿霧鎖寒城。秣馬登途早，將雛振羽輕。一經承祖訓，百里儆官成。多謝龍門秀，貽詩壮去程。
又和道中書事奉懷 韋驤 
同日分携去，先期掉鞅迴。馳情隨道遠，殘歲怯春催。客舍驚新柳，山城嘆落梅。佳篇慰翹望，還馭過王臺。
和劉守正月十日新茶 韋驤 
乳霧浮浮啜新茗，祇疑春自壑原來。開筵人日踰三晝，試焙申年第一杯。首面光肥香已透，輔車津潤味全回。不須七碗清風至，滿盞依稀在楚臺。
和正月十七日攜具見約 韋驤 
遠宦隨時且自娱，看看受代又脂車。燃燈初過忘岑寂，極目相從接緒餘。瘴霧催花錦零亂，春風吹鬢雪稀疏。追懷古語成新詠，萬事無非酒破除。
又和 韋驤 
著處山川秀可娱，何妨投隙數驅車。韶華已過三分一，歲律纔經半月餘。北海樽罍雖自滿，東陽篇詠不宜疏。惟愁南國春多雨，誰把繁陰爲掃除。
和世美以前韻惠詩 韋驤 
東亭清集幸相娱，暮角聲休尚柅車。冷淡蓮光燈夕後，微茫桂魄雨天餘。交談自喜高情合，投老還嗟樂事疏。况是離懷起朝夕，好憑樽酒豫驅除。
南園正月二十三日見牡丹因翦分送而公舒太守以詩爲報遂次來韻 韋驤 
上元八日冒輕寒，翦送南園兩牡丹。爲我果能興絕唱，知君不作等閒看。香餘琱檻春猶淺，詠入華牋墨未乾。更說僧坊曾寄植，縱觀須待解征鞍。
和世美行役不與貢第一茶 韋驤 
採鳳團龍貢紫宸，今年斗柄僅離寅。四千里望中天闕，第一番題北苑春。拜表盡恭初遣使，乘軺還念未歸人。太平歲集梯航獻，山岳何如此效珍。
又和督决囚 韋驤 
旰食憂民睿思焦，默懷時雪滯層霄。十行新下寛囚詔，諸道交馳奉使軺。縲紲稀疏至恩浃，旄倪歡感大鈞調。宣揚德澤慚綿弱，但採堯民撃壤謡。
和劉守以詩約賞南園牡丹 韋驤 
閒花浪蕊謾芬敷，滿檻妖韶體自殊。且看淡紅隨分有，須知絕品此中無。翦愁魏國掺掺手，辨怯齊門一一竽。已掃幽亭待清賞，更煩佳句預相娱。
别劉公舒 韋驤 
間關杖節使全閩，何幸邦侯遇故人。談笑一樽時得暇，謳歌千里政如春。解攜白髪情非昔，贈别清篇思入神。却想萍蹤流未遠，會看飛詔趣朱輪。
出閩境永豐道中 韋驤 
去暮愁行泗州嶺，清晨喜見江東山。二年巡按勞南走，盡室安全慶北還。負弩兵迴喧渡口，插秧人看立田間。却嗟奉使無禆補，征返徒添兩鬢斑。
道中聞鶯 韋驤 
棲止垂楊最上枝，綠絲深罩鬰金衣。也知行客留心聽，弄盡新聲始肯飛。
水碓 韋驤 
杵臼功能自古施，更堪引水代人爲。誰知滿溢傾欹處，却是臨機效力時。
滕龍圖挽詞 韋驤 
踐歷清華四十年，老成忽逐逝波遷。鹽梅未展和羮效，裘带終淹分閫權。忠義長爲古人比，功名固有史臣傳。不材曾附風雷末，遠寓哀辭倍泫然。
送孫聖微同年赴浙漕  其一 韋驤 
當時折桂共雲梯，四十餘年跡久睽。白首爲郎方接武，繡衣出使又分携。放船汴水寒猶淺，跋馬都門日欲低。遠想清風播仁聞，融融先滿浙東西。
送孫聖微同年赴浙漕  其二 韋驤 
雄勝東南越與吴，光華使節暫馳驅。比年郡邑多疲俗，今日朝廷用老儒。固有風聲鎮媮薄，何妨膏澤慰焦枯。公餘且盡登臨興，嚴召終難緩走趨。
張大資挽詞  其一 韋驤 
峥嶸儀貎國輝光，曾與明堂作棟梁。顓面鉅藩方偃息，間生英氣忽飄揚。文章絕筆星辰晦，德業遺芳簡冊香。不以修齡畀賢傑，傷嗟無處問蒼蒼。
張大資挽詞  其二 韋驤 
熙載功成鬢未華，蕃宣屢易見褒嘉。鳳池舊别經年久，鶴馭新乘去路賒。哀挽聲悽霜月冷，銘旌影轉曉風斜。故山歸葬依先壠，千古悠悠賢世家。
送莫和中刑部致仕歸吳興 韋驤 
司刑華省健精神，容易飛章便乞身。未老先休多有志，似君勇退幾何人。安車漸遠京塵路，歸棹仍追霅水春。而我區區尚持祿，自慚鄉境謾爲鄰。
大行太皇太后挽詞  其一 韋驤 
德業高千古，憂勤盡九年。捲簾将復辟，弛衛忽登仙。飲泣均中外，流恩在幅員。春風低挽唱，幽咽厚陵邊。
大行太皇太后挽詞  其二 韋驤 
臨朝扶聖治，盛烈掩姜任。壽享堯齡淺，哀添舜慕深。靈衣粲翬翟，謚冊刻球琳。仰望軒星晦，悽愁萬國心。
和劉公儀郎中對雪 韋驤 
九陌塵埃變玉沙，雲中雙闕陋仙家。豐年欲啟三登兆，大巧先裁六出花。高卧洛陽逢汲引，雄文梁苑動吁嗟。郎闈自愧徒温飽，坐擁炎爐歎歲華。
和劉公儀省宿呈同舍 韋驤 
夜宿冰廳愁解衣，南宫正是苦寒時。窗含積雪猶明几，爐撥殘煤始捲帷。無所忸怩當俯仰，不須容易嘆衰遲。更爲佳句貽同舍，使我揮毫羨色絲。
次夕宿省再用前韻呈同舍 韋驤 
凛烈寒威著寢衣，中臺獨宿夜分時。郎潛已嘆斑馮鬢，幼學空思下董帷。直舍孤燈生暈淺，禁垣清漏送聲遲。何年追語今宵事，笑向江湖理釣絲。
再次韻和公儀所示 韋驤 
匆匆下馬脱朝衣，夜直儀曹歲晏時。香穗縈回清一榻，燭花明媚耀重帷。詩成白雪音難和，夢斷黄粱熟已遲。見說遲明還剡奏，懇求宫鑰待言絲。
和公儀索和詩 韋驤 
唱酬三峡浪飛花，敏捷曾蒙秀句誇。爲感來篇驚歲暮，因成閣筆待春華。見斑固已慚窺豹，失酒當須鍳畫蛇。鄙思强抽追險韻，還如策蹇度褒斜。
又和憶小園梅花 韋驤 
爲憶新梅發舊枝，勇操吟筆對晴暉。幽香不到青綾被，冷豔應迷白羽衣。忽忽屢經春色改，紛紛或傍笛聲飛。祗疑渴想高情劇，頻向冰廳有夢歸。
和喻明仲題純粹大師虚一軒詩 韋驤 
聞說琳公最佳處，榜題虚一一軒清。逍遥羽客真高隱，曠達星郎肯謾名。琴挂無弦藏至樂，爐存微火鎖長生。未能投步資閒適，聊和新詩託寄聲。
次韻和陳圖南見喜權金部 韋驤 
綠槐經午轉庭陰，投隙相過省闥深。且喜清談共揮麈，莫嗟白髪各盈簪。鄰曹暫幸聯官樂，兼局那辭冗事侵。更辱高吟叙情舊，侑歡何必濁醪斟。
又次韻 韋驤 
詩將争功定繹騷，堂堂風格等劉曹。高情迭唱通三歎，險語相先較一毫。酷暑俄驚變瀟灑，噪蟬何敢助雄豪。嗟予老拙慵牽强，飬勇終憐不目逃。
送孔彦常待制赴宣城 韋驤 
宣城從古號名城，新拜除書擁旆旌。剡奏屢傳求外補，偃藩暫得遂高情。虎符南國先聲重，鷁首秋江去意清。最好笳鐃將壓境，敬亭山色遠相迎。
又和義夫學士用其韻 韋驤 
開府南陵氣序秋，翠屏千壘對岑樓。力宣膏澤均千里，坐賞溪山冠十州。小謝篇章耐吟諷，謫仙蹤跡自風流。公餘好盡登臨興，應誚區區宋玉愁。
胡右丞挽詞 韋驤 
右轄辭榮重寄分，却趨召節造天閽。表儀八座方尊德，悃愊連章乞偃藩。將見辨嚴離鳳闕，忽傳感疾自鴒原。公薨不及期頤壽，至理冥冥豈易論。
鄧左丞開府挽詞 韋驤 
術學材猷間世資，進登丞轄僅踰時。壽非德稱天何吝，命與心違古所悲。一品衰榮加贈典，九重震悼輟班儀。靈輿還葬從先壠，嗚咽秋風薤露辭。
和盛中叔侍郎齋宿唱酬 韋驤 
誰謂南宫夜直頻，宿齋清集迥難親。翼朝唯幸窺新什，三紀尤欣叙古人。共慶球琳已華國，獨慚樗散謾先春。更将鄙句追詩戰，蓋耻弢弓託負薪。
嘗進酒 韋驤 
昔年北苑試龍茶，似陟雲霄飲露華。今日禮曹嘗御酒，又疑塵跡到仙家。自知衮衮官身幸，莫向區區俚耳誇。此段出於尸祿外，支離形體更何加。
柵山驛早起 韋驤 
柵山孤驛夜寒清，襆被㸐柴坐遲明。行旆動時紅日上，肩舁經處白雲生。連峰峭怪濃鋪翠，流水盤紆數送聲。自喜區區王事外，縱觀佳境有餘情。
望崖上遺構 韋驤 
萬仞蒼崖聳碧空，誰爲危室撼雲中。雙扉虚闢無人到，疑是飛仙逞妙工。
四十八渡 韋驤 
山盤水轉路岐開，揭厲凡經六八回。若向芳春桃盛發，幾何非自武陵來。
送劉公儀典四明 韋驤 
人間離合固尋常，契義稠重豈易忘。崇政青春同擢第，文昌白首並爲郎。東城判袂情懷慘，南國分符興味長。唯佇來風慰瞻望，治聲當不減龔黄。
和何子温郎中家園一首 韋驤 
江河清興渺無邊，又睹新詩憶故園。仙爪雖欣搔癢背，布音還愧過雷門。祇聞松石誇朋舊，應免紛華遺子孫。何日幅巾陪燕坐，共將風月快吟魂。
自峽之夔過竹竿山 韋驤 
行路始知難，覆盆千石間。爲逃人鮓甕，敢憚竹竿山。晚日羣峰碧，春風兩鬢班。何時似都護，還度玉門關。
答宋茂宗詩卷 韋驤 
夔府春殘暫息肩，感君佳遺意飄然。頓忘巇嶮三千路，爲得風騷五十篇。山水清音歸老筆，球琳秀氣滿新編。雖無健句酬來貺，終日吟哦興自全。
宿雲安雲巖寺 韋驤 
去國三千里，攜家四十程。雲巖暫投宿，聊使夢魂清。
雨中觀白蓮一首 韋驤 
終日飄零酷暑平，白蓮池上獨含情。已憐瑩潔添花色，更愛淋浪打葉聲。宫女洗妝餘粉澤，水仙欹弁濯瓊瑛。漫攜玉盞銜冰酒，氣味須教一等清。
讀潘閬再過錢塘一絕 韋驤 
昔年潘閬足詩情，曾過錢塘眼暫明。今日天涯聞此句，無窮鄉思逐江聲。
和答韓循之送行詩 韋驤 
歸隱無田計未成，區區叱馭又遄征。自慚白首猶尸祿，何補清時漫遠行。談麈追思揮玉色，送篇珍重發金聲。欲知天末相望處，雲水蒼茫白帝城。
和答劉子先舍人送行詩 韋驤 
梯險航深岐路賒，國恩未報敢咨嗟。感公秀句渾驚俗，送我孤蹤遠使巴。民訟稀疏幾吏隱，官居岑寂似山家。舉頭霄漢思賢躅，聊和來篇示拜嘉。
明恕齋 韋驤 
明恕題標榜，心隨目所瞻。平反長在念，燕適自無嫌。山氣清朝幌，江光射晝簷。幾何非吏隱，危坐興難厭。
中秋夜待月不見一首 韋驤 
中秋待月異尋常，桂魄如何特晦藏。疑是天心忌盈滿，故將雲影蔽輝光。徬徨注目瞻霄漢，冷落呼燈照豆觴。須記今宵有餘恨，明年此會莫輕忘。
寄明守劉公儀 韋驤 
去年更直宿文昌，今日暌違各一方。遐想四明安坐府，肯思三峽險乘航。恨無羽翼親談席，應有笙歌簇燕堂。舊好未宜因遠廢，郵筒時且寄篇章。
九日 韋驤 
重九蕭條秋已深，登高更在蜀江潯。黄花未肯趁時吐，白酒祇如常日斟。絕塞煙雲長滿目，故園風物愈關心。須憑酩酊酬佳節，追感齊山不浪吟。
宿縉雲僧舍一首 韋驤 
石磴躋攀上縉雲，九峰蒼翠與天鄰。巖崖佛屋疑神助，煙靄禪扃絕世塵。此日乘軺宿寒夜，他年屈指數青春。山僧莫笑匆匆去，尋勝能來有幾人。
過温湯寺一絕 韋驤 
一竇飛泉煖似湯，池魚無數自洋洋。不須遶寺尋碑刻，知是南平古道場。
武龍道中 韋驤 
四十年前前進士，三千里外外官人。手提邦憲平冤抑，敢不公心報大鈞。
放船一首 韋驤 
崢嶸歲垂盡，泛鷁下岷江。鳴櫓風聲壯，搖旌日影雙。巨灘何累累，急鼓促韸韸。語疾軀生翼，論危頸縮腔。栖遲憑漆几，睥睨近紗窗。解纜侵朝霧，休程傍晚矼。童山連岌岌，古木競摐摐。岑絕行荒縣，間關按列邦。俗書慵注目，薄酒倦開缸。仙跡徒追羡，名篇乃素降。有誰陪亹亹，竟夕聽淙淙。幽興將詩遣，還嗟語意厖。
正月二日飲茂宗官舍一首 韋驤 
然燈數百照青樽，香穗縈回酒半醺。却怪預爲元夕態，撩人鄉思亂紛紛。
咏八仙 撚鼻 韋驤 
道氣本冲融，胡爲撚鼻中。知無願言嚏，聊以快吾衷。
咏八仙 爬背 韋驤 
刻成纖手利，癢背可施功。豈待麻姑爪，攜持意自通。
咏八仙 呵欠 韋驤 
引手如雙翼，俄然一欠伸。須臾端顧盼，别是好精神。
咏八仙 櫛髪 韋驤 
搔首意不滿，聊憑象櫛功。高情唯自適，豈恤鬢如蓬。
咏八仙 鼓琴 韋驤 
萬事不關心，悠悠在一琴。非山亦非水，何必問知音。
咏八仙 吹簫 韋驤 
內樂本無聲，吹簫且任情。於兹代長嘯，自是一般清。
咏八仙 横笛 韋驤 
不是樂繁音，吹揚興自深。數盃醇酎罷，更學水龍吟。
咏八仙 撚耳 韋驤 
撚耳意陽陽，林泉白晝長。市朝聲自遠，聰聽又何妨。
丁承受放目亭一首 韋驤 
擇地爲亭智思全，飛甍如翼插蒼煙。身栖一哄喧聲外，目逆千山秀色邊。臘雪春葩饒映带，峽雲江月每流連。所嗟此境藏夔府，不入當年子美篇。
人日太寧道中一首 韋驤 
改年三日立青春，涉七風光日日新。列岫漸生千靄媚，幽禽初弄小聲勻。籃輿度嶺官兵汗，紅旆穿林野雉馴。白髪自憐猶遠使，何時歸棹浙江濱。
白帝祠一絕 韋驤 
瞿塘峽口江聲急，古木陰中白帝祠。猶有餘靈憑險阻，往來舟楫禱安危。
奉節道中望羣山有雪 韋驤 
臘去春來只數朝，遠山殘雪未全消。崑岡玉出清光瑩，滄海潮横白浪遥。天外畫圖終日展，雲端仙佩許誰邀。長途極目添幽興，更折寒梅渡野橋。
和劉公儀見寄 韋驤 
崎嶇巴峽走單車，瀟灑鄞江想載旟。馳款比追前日好，開緘忽奉去年書。篇章互及情皆見，蹤跡相暌義不疏。但使鱗鴻勿虛過，何須臨紙恨躊躇。
忠州木蓮花二絕 韋驤 
喬木開花似水蓮，畫圖遠自昔人傳。化工既許殊凡品，落在遐方亦可憐。綠葉枝頭灼爍紅，尚疑輕易比芙蓉。根苗不自污泥出，只合移栽近佛宫。
寄明守劉公儀 韋驤 
海角天涯相去遥，郵筒還往勢迢迢。兩篇佳咏兼金重，三復長吟萬慮銷。已向宦途驚聚散，休將桂籍論榮彫。承誇倒載清歡數，使我流涎鄉思搖。
擺繡雞  其一 韋驤 
異質本難馴，金籠擺繡頻。文華真出類，舒卷速如神。怒角雙枝翠，垂緌九葉新。燕堂春晝永，注目屢逡巡。
擺繡雞  其二 韋驤 
一片垂丹臆，鮮明錦不如。殷紅間深翠，半斂又全舒。未遇奪真畫，猶虛博物書。雖非孔鸞比，儻可詫其餘。
戲答宋茂宗 韋驤 
穿山君蹈險，逆浪我乘危。玉事以勤濟，人生少暇時。多材看騰踔，無補愧衰遲。巳飽殊鄉味，何煩覺後知。
寄李世美 韋驤 
都門執别再經春，相望天涯引脰頻。峽外山川愁倦翼，江西風月羡怡神。來書雖闊情還密，舊咏重窺意似新。聊寄短篇追往好，莫緣無雁便因循。
送宋茂宗 韋驤 
三年持節使巴夔，今日飄然受代歸。去棹勇爭江水急，前旌遥趁峽雲飛。陟明佇聽躋華貫，榮覲應欣著綵衣。肯記天涯留咏處，翠巖幽洞亦幾稀。
渝南九日 韋驤 
草草開筵重九日，區區奉使第三年。黄花不肯趁時節，薄酒可堪無管弦。秋雨岷山猶漲水，夕陽巴嶠自生煙。登高興味空惆悵，萬里鄉關在目前。
南陵坡 韋驤 
南陵坡對巫山縣，直上青冥百八盤。此日身由歲巡到，他年愁向畫圖看。可堪雨濕羊腸險，更怯風衝狐腋寒。却想九天朝謁罷，禁街平穩躍金鞍。
金山 韋驤 
金山目逆路之隅，峭壁奇峰畫不如。若使崢嶸近京雒，未應聲價減南徐。
瘦驢嶺 韋驤 
馬瘏前咏閔馳驅，登嶺今朝歉瘦驢。自是老來情味減，欲圖靡盬可安居。
石榻平望七峰山 韋驤 
路過黔江石榻平，七峰奇傑翠崢嶸。祇應自有神仙宅，肯向人間浪得名。
宿木宗驛 韋驤 
暮投荒驛傍巖隈，更柝聲頻夢易迴。半夜忽驚飛霰急，凌晨還喜凍雲開。雪凝山表平如截，梅發林坳迥若堆。問俗觀風何所補，勤勞唯有馬虺隤。
二月 韋驤 
二月渝南春已老，西園桃李頓蕭然。傍簷飛絮紛如雪，貼水圓荷大似錢。覽物未能忘感概，紓情聊且綴詩篇。馮郎白髪知多少，更向巴山聽杜鵑。
鄰垣 韋驤 
官路蹉跎晚景斜，更堪蹤跡在天涯。江春已老猶寒色，山雨相仍減物華。留滯唯知搔白首，衰疲何可泥丹砂。無聊情思翻成喜，喜見鄰垣架上花。
壽安縣君挽詞一首 韋驤 
鄉黨推賢懿，宗婣慕孝慈。享年非及耄，造物固難知。神護銘旌遠，龜從葬宅宜。幽冥復何恨，夫子映清時。
再和張從道 二月 韋驤 
天氣融融近禁烟，巴渝風俗自熙然。排門沽酒易成市，著處看花不用錢。一带江山入圖畫，幾番雲雨促詩篇。獨嗟久使無裨補，終日歸心趁杜鵑。
再和張從道 鄰垣 韋驤 
官舍相依吾二家，碧山之麓水之涯。祇知閒暇交談屑，不覺逡巡改歲華。坐喜良農得麰麥，行聞異俗貢氈砂。銜杯且盡兵廚釀，安用呼兒索五花。
和唐韋相國盛山十二咏 宿雲亭 韋驤 
無心固無戀，猶愛宿危簷。況復尋幽客，高情豈易厭。
和唐韋相國盛山十二咏 隱月岫 韋驤 
隱月月非隱，岫名誠强名。清光中夜滿，誰謂礙崢嶸。
和唐韋相國盛山十二咏 茶嶺 韋驤 
種茶當嶺上，日近地先春。始自鈞陶手，遺芳及後人。
和唐韋相國盛山十二咏 梅谿 韋驤 
清影籠寒水，幽香逐晚風。和羮人已遠，谿上自芳叢。
和唐韋相國盛山十二咏 流杯渠 韋驤 
渠灣水流速，杯漾酒行遲。莫誚經營巧，清懽得所施。
和唐韋相國盛山十二咏 盤石磴 韋驤 
盤石以爲磴，縈紆上翠岑。披雲矚佳境，適此慰登臨。
和唐韋相國盛山十二咏 桃塢 韋驤 
當日桃花塢，多應傚武陵。春風今寂寞，猶以舊名稱。
和唐韋相國盛山十二咏 竹巖 韋驤 
櫛密翠嬋娟，結根巖石前。不饒塵土地，自信雪霜天。
和唐韋相國盛山十二咏 琵琶臺 韋驤 
象物名臺勢，琵琶出自然。登臨得真趣，所樂類無弦。